钦定古今图书集成/明伦汇编/官常典/第585卷 > 《建平王让右将军荆州刺史表》前人
## 钦定古今图书集成/明伦汇编/官常典/第585卷 > 《建平王让右将军荆州刺史表》前人

茂宠迺临，炫夺彝典，巡恩镜饰，搅情震虑。臣闻该秩
诏序，匪贤莫能孚其职；端维裂陕，非功无或滥其选。
所以轮鞅国典，缔结民纽，五威咸平，四精或训者也。
臣践行迷方，试业敝绪，徒以缀采宗莩，承渥帝席，执
圭戴笔，亟荷出内。至乃曳组河县，蔑驯羽之化；鸣环
京毂，谢择鳞之政。声绩两无，风化双缺。而龟纽未剔，
“玺书频降，复改册湘区，分瑞衡服，竟无贾琮交部之
廉，终乏郭伋并壤之信，固以杂沓民明，湫隘身讽，不
悟皇灵再煇，河海重渥，遂逾恒采，妄贲异等。荆门务
要，方城任积，水交沅澧，山通岷峨，襟带百县，萦抱七
州，上德懋勋，勘居斯地，宁臣胶固，所宜膺荷。是以燋
薄魂色，惊迫心影，谨刷睿情，置露弱”志。伏愿陛下停
旒弛琪，暂炤琐曲，则铸才式弘，练物惟远。王度既清，
蒙识以泰。不胜惭懅屏营之情。